Maria Swanenburg

Maria Swanenburg (9. syyskuuta 1839 Leiden, Alankomaat – 1915) oli alankomaalainen sarjamurhaaja. Hän on yksi tuotteliaimmista naispuolisista sarjamurhaajista. Hänet tunnetaan myös lempinimellä "Goeie Mie" (suomeksi "hyvä Mie)."
Varhainen elämä.
Maria Swanenburg syntyi köyhään perheeseen. Hänellä oli monta sisarusta, joista moni kuoli nuorena koleraan. Hänen isällään oli vaikeuksia pysyä työllistettynä, joten perheellä oli rahallisesti tiukkaa. Heillä oli vaikeuksia vuokran ajallaan maksamisessa ja Marian ollessa 12-vuotias he menettivät silloisen kotinsa ja muuttivat kaupungin köyhimmälle asuinalueelle.
On todennäköistä ettei Maria olosuhteiden vuoksi käynyt koulua. Ollessaan 28-vuotias hän meni naimisiin. Tiedetään, ettei hän osannut kirjoittaa, sillä hän allekirjoitti avioliittotodistuksensa pelkällä X-kirjaimella. Swanenburgilla ja hänen miehellään oli ennen avioliiton solmimista syntyneitä lapsia. Kaksi lapsista kuoli koleraan pian avioliiton solmimisen jälkeen.
Lastensa kuoleman jälkeen Swanenburgille kehittyi alkoholiongelma. Pian tämän jälkeen hän alkoi myrkyttää ihmisiä.
Murhat.
Aluksi Swanenburgin murhat olivat rahallisesti motivoituja. Joskus hän murhasi ihmisiä, joiden testamentissa hänet oli merkitty perijäksi. Joillekin hänen murhaamilleen ihmisile hänellä oli velkoja. Pääasiassa hänen tulonlähteenään murhien yhteydessä olivat hänen ottamansa hautajaisvakuutukset. Kuka tahansa pystyi silloin ottamaan muille hautajaisvakuutuksia. Murhistaan saamasta rahallisesta edusta huolimatta hän eli vaatimattomasti ja hänellä oli paljon velkoja. Tämän takia kaikki eivät usko hänen murhanneen rahan takia, vaan pitävät häntä verenhimoisena psykopaattina.
Swanenburg oli naapurustossaan pidetty ja luotettu. Hän oli usein naapureidensa luona, mikä mahdollisti hänelle sopivia tilaisuuksia murhille. Hänen suosimansa murhatapa oli myrkytys; hän lisäsi arsenikkia uhriensa ruokaan ja juomaan. Arsenikki on tehokas myrkky, joka johtaa kivuliaaseen kuolemaan.
Jossain vaiheessa Swanenburg ei enää tappanut rahan takia. Hänen on epäilty tappaneen yli sata ihmistä. Kerran tapettuaan kaksi siskosta, joiden lapsenvahtina hän toimi, hän myrkytti myös heidän hautajaisissaan olleen kahvin. Sairaudet ja kuolema olivat naapurustossa yleisiä, joten kukaan ei pitkään epäillyt häntä ollenkaan. Lääkärit olivat kalliita eikä kukaan tiennyt mihin ihmiset olivat kuolleet.
Vuonna 1883 Hendrik Frankhuizen meni lääkäriin koleraa muistuttavien oireiden takia. Lääkäri tunnisti arsenikkimyrkytyksen oireet. Aiemmin samalla viikolla toinen samalla alueella asuva oli käynyt hänen luonaan samojen oireiden takia, joten lääkäri alkoi epäillä jonkun naapurustossa myrkyttävän naapureitaan. Frankhuizen kuoli, mutta tapaus aloitti poliisitutkinnan. Swanenburgista tuli epäilty, vaikka monet pitivät häntä erittäin epätodennäköisenä myrkyttäjänä. Häntä pidettiin välittävänä ja luotettavana. Lisäksi hän oli Frankhuizenin käly. Kun Swanenburg oli julistettu pääepäillyksi, alkoivat hänen naapurinsa kertoa, miten perheistä, joiden kanssa hän oli ollut tekemisissä, oli toinen toisensa jälkeen kuollut ihmisiä. Hänet tuomittiin 23 murhasta. 
Swanenburgin murhista julkaistiin uutisia ympäri Eurooppaa. Alankomaissa hänestä tuli niin pahamaineinen, että Amsterdamissa ollut vahamuseo lisäsi hänet kauhuhuoneeseensa. Hän kuoli vankilassa 20 vuoden vankeuden jälkeen vuonna 1915.